钦定古今图书集成/明伦汇编/皇极典/第030卷 > 宋二
## 钦定古今图书集成/明伦汇编/皇极典/第030卷 > 宋二

### 少帝本纪

按《宋书少帝本纪》，“少帝讳义符，小字车兵，武帝长子
也。母曰张夫人。晋义熙二年，生于京口。武帝晚无男，
及帝生，甚悦。年十岁，拜豫章公世子。帝有膂力，善骑
射，解音律。宋台建，拜宋世子。元熙元年，进为宋太子。
武帝受禅，立为皇太子。永初三年五月癸亥，武帝崩，
是日太子即皇帝位，大赦。尊皇太后曰太皇太后。六”
月壬申，以尚书仆射傅亮为中书监，司空徐羡之、领
军将军谢晦及亮辅政。戊子，太尉、长沙王道怜薨。秋
九月丁未，有司奏武皇帝配南郊，武敬皇后配北郊。
冬十一月戊子，有星孛于营室。十二月庚戌，魏军克
滑台。明年春正月己亥朔，大赦，改元为景平元年，文
武进位二等。辛丑，祀南郊。魏将达奚卬破金墉，进围
虎牢。毛德祖击魏，败之，魏退而复合。拓跋木末又遣
平安公涉归寇青州。癸卯，河南郡失守。乙卯，有星孛
于东壁。二月丁丑，太皇太后崩。沮渠蒙逊、土谷浑阿
犲并遣使朝贡。庚辰，爵蒙逊为大将军，封河西王；以
阿犲为安西将军、沙州刺史，封浇河公。辛未，富阳人
孙法光反，寇山阴。会稽太守褚谈遣山阴令陆劭讨
败之。三月壬寅，孝懿皇后祔葬于兴宁陵。是月，高丽
国遣使朝贡。甲子，豫州刺史刘粹遣军袭许昌，杀魏
颍州太守庾龙。乙丑，魏骑寇高平。初，魏自河北之败，
请修和亲，及闻高祖崩，因复侵扰，河、洛之地骚然矣。
夏四月，檀道济北征，次临朐，焚魏攻具。己未，魏军克
虎牢，执司州刺史毛德祖以归。秋七月癸酉，尊所生
张夫人为皇太后。丁丑，以旱，诏赦五岁以下罪人。冬
十月己未，有星孛于氐，指尾，贯“摄提，向大角，仲月在
危，季月扫天仓而后灭。”是岁，魏主拓跋嗣薨，子焘立。
十二月丙寅，省宁州之江阳、犍为、安上三郡，合为宋
昌郡。

二年春正月癸巳朔，日有蚀之。废南豫州刺史庐陵
王义真为庶人，徙新安郡。乙未，以皇弟义恭为冠军
将军、南豫州刺史。乙巳，大风，天有五色云，占者以为
有兵。高丽国遣使贡献。执政使使者诛义真于新安。
夏五月，江州刺史檀道济、扬州刺史王弘入朝。帝居
处所为多过失。乙酉，皇太后令曰：“王室不造，天祸未
悔。先帝创业弗永，弃世登遐，义符长嗣，属当天位，不
谓穷凶极悖，一至于此。”大行在殡，宇内哀惶，幸灾肆
于悖词，喜容表于在戚。至乃征召乐府，鸠集伶官，优
倡管弦，靡不备奏，珍羞甘膳有加。平日采择媵御，产
子就宫，䩄然无怍，丑声四达。及懿后崩背，重加天罚，
亲与左右执绋歌呼，推排梓宫，抃掌“笑谑，殿省备闻。
加复日夜媟狎，群小慢戏，兴造千计，费用万端，帑藏
空虚，人力殚尽，刑罚苛虐，幽囚日增。居帝王之位，好
皂隶之役，处万乘之尊，悦厮养之事，亲执鞭扑，驱击
无辜，以为笑乐。穿池筑观，朝成暮毁，征发工匠，疲极
兆民。远近叹嗟，人神怨怒，社稷将坠。岂可复嗣守洪
业，君临万邦！今废为荥阳王，一依汉昌邑、晋海西故
事，奉迎镇西将军、宜都王义隆入纂皇统。”始，徐羡之、
傅亮将废帝，讽王弘、檀道济求赴国讣，弘等来朝，使
中书舍人邢安泰、潘盛为内应。是旦，道济、谢晦领兵
居前，羡之等随后，因东掖门开，入自云龙门。盛等先
戒宿卫，莫有御者。时帝于华林园为列肆，亲自酤卖。
又开渎聚土，以象《破冈埭》。与左右引船唱呼，以为欢
乐。夕游天泉池，即龙舟而寝。其朝未兴，兵士进，杀二
侍者于帝侧，伤帝指。扶出东阁，就收玺绂。群臣拜辞，
送于东宫，遂幽于吴郡。是日，赦死罪以下，太后令奉
还玺绂。檀道济入守朝堂。六月癸丑，徐羡之等使中
书舍人邢安泰弑帝于金昌亭。帝有勇力，不即受制，
突走出昌门，追以门关踣之致殒，时年十九。

### 文帝本纪

按《宋书文帝本纪》，“太祖文皇帝，讳义隆，小字车儿，武
帝第三子也。晋安帝义熙三年，生于京口。卢循之难，
上年四岁，高祖使谘议参军刘粹辅上镇京城。十一
年，封彭城县公。高祖伐羌，至彭城，将进路，板上行冠
军将军，留守晋朝，加授使持节监徐兖青冀四州诸
军事、徐州刺史，将军如故。关中平定，高祖还彭城，又”
授监司州豫州之淮西兖州之陈留诸军事、前将军、
司州刺史，持节如故，将镇洛阳，仍改授都督荆、益宁雍梁秦六州、豫州之河南广平扬州之义成松滋四
郡诸军事、西中郎将、荆州刺史，持节如故。永初元年，
封宜都王，食邑三千户，进督北秦，并前七州，进号镇
西将军，给鼓吹一部。又进督湘州。是岁入朝，时年十
四，长七尺五寸，博涉经史，善隶书。景平二年七月，中
少帝废，百官备法驾奉迎，入奉皇统。行台至江陵，进
玺绂侍中臣琇、散骑常侍臣嶷之、中书监尚书令护
军将军建城县公臣亮、左卫将军臣景仁、给事中游
击将军龙乡县侯臣隆、越骑校尉都亭侯臣纲、给事
黄门侍郎臣孔璩之、散骑侍郎臣刘思考、员外散骑
侍郎臣潘盛、中书侍郎臣何尚之、羽林监封阳县开
国侯臣萧思话、长兼尚书左丞德阳县侯臣孙康、吏
部郎中骑都尉臣张茂度、仪曹郎中臣徐长琳、仓部
郎中臣庾俊之、都官郎中臣袁洵等上表曰：“臣闻否
泰相革，数穷则变，天道所以不謟，卜世所以灵长。乃
者运”距陵夷，王室艰晦，九服之命，靡所适归，高祖之
业，将坠于地。赖基厚德深，人神同奖，社稷以宁，有生
获乂。伏惟陛下君德自然，圣明在御，孝悌著于家邦，
风猷宣于蕃牧。是以征祥杂沓，符瑞㸌煇，宗庙神灵，
乃眷西顾，万邦黎献，望景托生。臣等忝荷朝列，豫充
将命，复集休明之运，再睹太平之业。行台“至止，瞻望
城阙，不胜喜悦。凫藻之情，谨诣门拜表以闻。”上答曰：
“皇运艰敝，数锺屯夷，仰惟崇基，感寻国故，永慕厥躬，
悲慨交集。赖七百祚永，股肱忠贤，故能休否以泰，天
人式序。猥以不德，谬降大命，顾己兢悸，何以克堪！辄
当暂归朝廷，展哀陵寝，并与贤彦申写所怀。望体其
心，勿为辞费。”府州佐史并“称臣，请题榜诸门，一依宫
省”，上不许。甲戌，发江陵。八月，丙申，车驾至京城。丁酉，
谒初宁陵，还于中堂，即皇帝位。

“元嘉元年秋八月丁酉，大赦天下，改景平二年为元
嘉元年，文武赐位二等，逋租宿债勿复收。”庚子，以行
抚军将军、荆州刺史谢晦为抚军将军、荆州刺史。癸
卯，司空、录尚书事、扬州刺史徐羡之进位司徒，卫将
军、江州刺史王弘进位司空，中书监、护军将军傅亮
加左光禄大夫、开府仪同三司，抚军将军、荆州刺史
谢晦进号卫将军；镇北将军、南兖州刺史檀道济进
号“征北将军。”甲辰，追尊所生胡婕妤为皇太后，谥曰
“章。”后卫将军、南徐州刺史彭城王义康进号骠骑将
军；冠军将军、南豫州刺史义恭进号“抚军将军，封江
夏王。立第六皇弟义宣为竟陵王，第七皇弟义季为
衡阳王。”戊申，以豫州刺史刘粹为雍州刺史，骁骑将
军管义之为豫州刺史，南蛮校尉到彦之为中领军。
己酉，减荆、湘二州今年税布之半。九月丙子，立妃袁
氏为皇后。

二年春正月丙寅，司徒徐羡之、尚书令傅亮奉表归
政，上始亲览。车驾祠南郊，大赦天下。三月乙丑，左将
军、徐州刺史王仲德进号“安北将军。”夏五月戊寅，特
进谢澹卒。秋八月甲申，以关中流民出汉川，置京兆、
扶风、冯翊等郡。乙酉，骠骑将军、南徐州刺史彭城王
义康为开府仪同三司，司空王弘为车骑大将军、开
府仪同三司。以右军长史江恒为广州刺史。冬十一
月癸酉，以前将军杨元为征西将军、北秦州刺史。
三年春正月丙寅，司徒、录尚书事、扬州刺史徐羡之，
尚书令、护军将军、左光禄大夫傅亮有罪伏诛。遣中
领军到彦之、征北将军檀道济讨荆州刺史谢晦。上
亲率六师西征，大赦天下。丁卯，以车骑大将军、江州
刺史王弘为司徒、录尚书事、扬州刺史，骠骑将军、南
徐州刺史彭城王义康改为荆州刺史，抚军将军、南
豫州刺史江夏王义恭改为南徐州刺史。己巳，以前
护军将军赵伦之为镇军将军。闰月丙戌，皇子劭生。
二月乙卯，系囚见徒，一皆原赦。戊午，以金紫光禄大
夫王敬弘为尚书左仆射。豫章太守郑鲜之为尚书
右仆射。建安太守潘城有罪伏诛。庚申，特进范泰加
光禄大夫。是日，车驾发京师。戊辰，到彦之、檀道济大
破谢晦于隐矶。丙子，车驾自芜湖反斾。己卯，擒晦于
延头，送京师，伏诛。三月辛巳，车驾还宫。夏五月乙未，
以征北将军、南兖州刺史檀道济为征南大将军、江
州刺史，中领军到彦之为南豫州刺史。戊戌，以后将
军、长沙王义欣为南兖州刺史。乙巳，骠骑大将军、凉
州牧大沮渠蒙逊改为车骑大将军。诏曰：“夫哲王宰
世，广达四聪，犹巡岳省方，采风观政，所以情伪必审，
幽遐罔滞，王泽无拥，九皋有闻者也。朕以寡薄，猥纂
洪绪，虽永念治道，志存昧旦，愿言《傅岩》，发想宵寐。而
丘园之秀，藏器未臻，物情民隐，尚隔视听，乃眷区域，
辍寝忘飧。今氛祲祛荡，宇内宁晏，旌贤弘化，于是乎
始。可遣大使巡行四方，其宰守称职之良，闺荜一介
之善，详悉列奏，勿或有遗。若刑狱不恤，政治乖谬，伤
民害教者，具以事闻。其高年鳏寡，幼孤六疾不能自
存者，可与郡县优量赈给。博采舆诵，广纳嘉谋，务尽
衔命之旨，俾若朕亲览焉。”丙午，车驾临延贤堂听讼。
六月，己未，以镇军将军赵伦之为左光禄大夫、领军将军。丙寅，车驾又于延贤堂听讼。丙子，又听讼。以右
卫王华为中护军。冬，十一月戊寅，以梁、南秦二州刺
史吉翰为益州刺史，骠骑参军刘道产为梁、南秦二
州刺史。己亥，以南蛮校尉刘遵考为雍州刺史。十二
月，癸丑，以中书侍郎萧思话为青州刺史。壬戌，前吴
郡太守徐佩之谋反，及党与皆伏诛。

四年春正月乙亥朔，曲赦都邑百里内。辛巳，车驾亲
祠南郊。二月乙卯，行幸丹徒，谒京陵。三月丙子，诏曰：
“丹徒桑梓绸缪，大业攸始，践境永怀，触感罔极。昔汉
章南巡，加恩元氏，况情义二三，有兼曩日。思播遗泽，
酬慰士民。其蠲此县今年租布，五岁刑以下，皆悉原
遣。登城三战及大将家，随宜隐恤。”丁亥，车驾还宫。戊
子，尚书右仆射郑鲜之卒。壬寅，禁断夏至日五丝命
缕之属，富阳令诸葛阐之之议也。夏四月庚戌，以廷
尉王徽之为交州刺史。五月壬午，中护军王华卒。京
师疾疫。甲午，遣使存问，给医药，死者若无家属，赐以
棺器。六月癸卯朔，日有蚀之。庚申，以金紫光禄大夫
殷穆为护军将军。

五年春正月丁亥，诏曰：“朕恭承洪业，临飨四海，风化
未弘，治道多昧，求之人事，鉴寐惟忧。加顷阴阳违序，
旱疫成患，仰惟灾戒，责深在予。思所以侧身克念，议
狱详刑，上答天谴，下恤民瘼。群后百司，其各献谠言，
指陈得失，勿有所讳。”甲申，车驾临元武馆阅武。戊子，
京邑大火，遣使巡慰赈赐。夏四月己亥，以南蛮校尉
萧摹之为湘州刺史。戊午，以始兴太守徐豁为广州
刺史。五月己卯，以湘州刺史张邵为雍州刺史。六月
庚戌，司徒王弘降为卫将军、开府仪同三司。京邑大
水。己卯，遣使检行赈赡。以江夏内史程道惠为广州
刺史。秋八月壬戌，特进、左光禄大夫范泰卒。冬十月
甲辰，车驾于延贤堂听讼。闰月癸未，以右军司马刘
德武为豫州刺史。辛卯，安陆公相周籍之为宁州刺
史。十二月庚寅，左光禄大夫、领军将军赵伦之卒。是
岁，天竺国遣使献方物。

六年春正月辛丑，车驾亲祠南郊。癸丑，以骠骑将军、
荆州刺史彭城王义康为司徒、录尚书事、领平北将
军、徐州刺史。三月丁巳，立皇子劭为皇太子。戊午，大
赦天下，赐文武位一等。辛酉，以左卫将军殷景仁为
中领军。夏四月癸亥，以尚书左仆射王敬弘为尚书
令，丹阳尹临川王义庆为尚书左仆射，吏部尚书江
夷为尚书右仆射。五月壬辰朔，日有蚀之。癸巳，以新
除尚书令王敬弘为特进、左光禄大夫。甲午，以抚军
司马刘道济为益州刺史。乙卯，于雍州置冯翊郡。七
月己酉，以尚书左丞孔默之为广州刺史。是月，《百济》
王遣使献方物。九月戊子，于秦州置陇西、宋康二郡。
冬十月壬申，中领军殷景仁丁艰去职。十一月己丑
朔，日有蚀之。十二月，河南国、西河王遣使献方物。
七年春正月癸巳，以吐谷浑慕容璝为征西将军、沙
州刺史。是月，倭国王遣使献方物。三月戊子，遣右将
军到彦之北伐，水军入河。甲午，以前征卤司马冲为
司州刺史。甲寅，以前中领军殷景仁为领军将军。夏
四月癸未，诃罗单国遣使献方物。六月己卯，以冠军
将军氐杨难当为秦州刺史。秋七月戊子，拓跋碻磝
戍弃城走。丙申，以平北谘议参军甄法护为梁、南秦
二州刺史。戊戌，拓跋滑台戍弃城走。甲寅，林邑国、诃
罗佗国、师子国遣使献方物。冬十月甲寅，罢南豫州、
并豫州。以左将军竟陵王义宣为徐州刺史。庚午，立
钱署，铸四铢钱。戊寅，金墉城为拓跋所陷。十一月癸
未，虎牢城复为拓跋所陷。壬辰，遣征南大将军檀道
济北讨，右将军到彦之自滑台奔退。十二月辛酉，以
南兖州刺史长沙王义欣为豫州刺史，司徒司马吉
翰为司州刺史。乙亥，京邑火，延烧太社北墙。兖州刺
史竺灵秀有罪，伏诛。

“八年春正月庚寅，于交州复立珠崖郡。”癸巳，以左军
将军申宣为兖州刺史。丁酉，征南大将军檀道济破
拓跋于东寿张。二月，乙卯，以平北司马韦朗为青州
刺史。戊午，以尚书右仆射江夷为湘州刺史。辛酉，滑
台为拓跋所陷。癸酉，征南大将军檀道济引军还。丁
丑，青州刺史萧思话弃城走。以太子右卫率刘遵考
为南兖州刺史。二月甲申，车驾于延贤堂听讼。戊申，
诏曰：“自顷军役殷兴，国用增广，资储不给，百度尚繁。
宜存简约，以应事实。内外可通共详思，务令节俭。”夏，
四月甲寅，以衡阳王师阮万龄为湘州刺史。乙卯，以
后军参军徐遵之为兖州刺史。六月乙丑，大赦天下。
己卯，割江南及扬州晋陵郡属南徐州，江北属兖州。
以徐州刺史竟陵王义宣为南兖州刺史，司徒司马
吉翰为徐州刺史。闰月庚子，诏曰：“自顷农桑惰业，游
食者众，荒莱不辟，督课无闻，一时水旱，便有罄匮，不
深存务本，丰给靡因。郡守赋政方畿，县宰亲民之主，
宜思奖训，导以良规，咸使肆力，地无遗利，耕蚕树艺，
各尽其力。若有力田殊众。岁竟，条名列上。”扬州旱。乙
巳，遣侍御史省狱讼，申调役。丙午，以左军谘议参军刘道产为雍州刺史。秋八月甲辰，临川王义庆解尚
书仆射。丁未，割豫州秦郡属南兖州。冬十二月，罢湘
州，还并荆州。

九年春三月庚戌，卫将军王弘进位太保，加中书监。
丁巳，征南大将军、江州刺史檀道济进位司空。夏四
月乙亥，以护军将军殷穆为特进，右光禄大夫、建昌
县公到彦之为护军将军。五月壬申，中书监、录尚书
事、卫将军、扬州刺史王弘薨。六月甲戌，以左军谘议
参军申宣为青州刺史，分青州置冀州。戊寅，司徒、南
徐州刺史彭城王义康改领扬州刺史。己卯，以司徒
参军崔𬤇为冀州刺史。壬午，以吐谷浑慕容延为东
平将军，吐谷浑拾虔为平北将军，吐浑辉伐为镇军
将军。癸未，诏曰：“益、梁、交、广境域，幽遐治宜，物情或多
偏壅，可更遣大使，巡求民瘼，置积射彊弩将军官。”乙
未，以征西将军、沙州刺史吐谷浑慕容璝为征西大
将军、西秦河二州刺史、陇西王。北秦州刺史氐杨难
当加号“征西将军。”壬寅，以抚军将军、荆州刺史江夏
王义恭为征北将军、开府仪同三司、南兖州刺史，前
将军临川王义庆为平西将军、荆州刺史，南兖州刺
史竟陵王义宣为中书监、中军将军，征卤将军衡阳
王义季为南徐州刺史。秋七月戊辰，以尚书王仲德
为镇北将军、徐州刺史。庚午，以领军将军殷景仁为
尚书仆射，太子詹事刘湛为领军将军。壬申，河南国、
西河王遣使献方物。九月，妖贼赵广寇益州，陷没郡
县，州府讨平之。冬十一月壬子，以少府甄法崇为益
州刺史。癸丑，于广州立《宋康郡》。十二月甲戌，以右军
参军李秀之为交州刺史。庚寅，立第五皇子绍为庐
陵王，江夏王义恭子朗为南丰县王。

十年春正月甲寅，竟陵王义宣改封南谯王，镇北将
军、徐州刺史王仲德加领兖州刺史，淮南太守段宏
为青州刺史。己未，大赦天下，孤老六疾不能自存者，
人赐谷五斛。后将军、豫州刺史、长沙王义欣进号镇
军将军。夏四月戊戌，青州刺史段宏加冀州刺史，封
阳县侯萧思话为梁、南秦二州刺史。五月，林邑王遣
使献方物。六月乙亥，以前青州刺史韦朗为广州刺
史。《阇婆州》诃罗单国遣使献方物。秋七月戊戌，曲赦
益、梁、秦三州，于益州立宋宁、宋兴二郡。八月丁丑，于
青州立太原郡。辛巳，护军将军到彦之卒。冬十一月，
氐杨难当寇汉川。丁未，梁州刺史甄法护弃城走，难
当据有梁州。

十一年春正月，亡命马大元群党数百人寇秦、梁州
郡，讨平之。二月癸酉，以交阯太守李耽之为交州刺
史。夏四月，梁、秦二州刺史萧思话破氐杨难当，梁州
平。五月丁卯，曲赦梁、南秦二州剑阁北。戊寅，以大沮
渠茂虔为征西大将军、凉州刺史。是月，京邑大水。六
月丁未，省魏郡。是岁，林邑国、扶南国、诃罗单国遣使
献方物。

十二年春正月辛酉，大赦天下。辛未，车驾亲祀南郊。
癸酉，封黄龙国主冯弘为燕王。夏四月乙酉，尚书仆
射殷景仁加中护军。丙辰，诏曰：“周宗以宁，实由多士；
汉室之隆，亦资得人。朕寤寐乐贤，为日已久。而俊哲
难偕，明扬莫效。用令遗才在野，管库虚朝。永怀前载，
惭德深矣。夫举尔所知，宣尼之笃训；贡士任官，先代
之成准便可宣敕内外，各有荐举，当依方铨引，以观
厥用。”是夜，京都地震。六月，丹阳、淮南、吴兴、义兴大水，
京邑乘船。己酉，以徐豫、南兖三州、会稽、宣城二郡米
数百万斛赐五郡遭水民。是月，断酒。师子国遣使献
方物。秋七月乙酉，阇婆娑达国、扶南国并遣使献方
物。八月壬申，于益州立南晋、寿新、巴西三郡。乙亥，原
遭水郡诸逋负。九月，蜀郡贼张寻为寇。冬十一月，以
右军行参军苟道覆为交州刺史。

十三年春正月癸丑，上有疾，不朝会。三月己未，司空、
江州刺史檀道济有罪，伏诛。庚申，大赦天下。以中军
将军、南谯王义宣为镇南将军、江州刺史。夏五月戊
辰，镇北将军、徐兖二州刺史王仲德进号镇北大将
军。庚辰，以征北司马王方俳为兖州刺史。六月，高丽
国武都王遣使献方物。秋七月己未，零陵王太妃薨，
追崇为“晋皇后，葬以晋礼。”八月庚寅，尚书仆射、中护
军殷景仁改为护军将军。九月癸丑，立第二皇子濬
为始兴王，第三皇子骏为武陵王。

十四年春正月辛卯，“车驾亲祠南郊，大赦天下，文武
赐位一等，孤老六疾不能自存者，人赐谷五斛。”二月
壬子，以步兵校尉刘道真为梁、南秦二州刺史。夏四
月丁未，以辅国将军周籍之为益州刺史。秋八月戊
午，以尚书金部郎中徐森之为交州刺史。冬十二月
辛酉，停贺雪。河南国、西河王、诃罗单国并遣使献方
物。〈按刘道真后作真道〉

十五年春正月丁未，以平东将军吐谷浑慕容延为
镇西将军、秦河二州刺史。夏四月甲辰，燕王年遣使
献方物。立皇太子妃殷氏，赐王公以下各有差。己巳，

辰，以右卫将军刘遵考为徐、兖二州刺史。秋七月辛
未，地震。甲戌，以陈南顿二郡太守徐循为宁州刺史。
八月辛丑，以左卫将军赵伯符为徐、兖二州刺史。甲
寅，以始兴内史陆徽为广州刺史。丁巳，以兖州刺史
王方俳为青、冀二州刺史。是岁，武都王、河南国、高丽
国、倭国、扶南国、林邑国并遣使献方物。

十六年春正月戊寅，车驾于北郊阅武。庚寅，司徒、录
尚书事、扬州刺史彭城王义康进位大将军，领司徒，
馀如故。征北将军、开府仪同三司、南兖州刺史江夏
王义恭进位司空，刺史如故；特进、左光禄大夫王敬
弘开府仪同三司。癸巳，复分荆州置湘州。二月己亥，
以南徐州刺史衡阳王义季为安西将军、荆州刺史。
丁未，以始兴王濬为湘州刺史。癸亥，割梁州之巴西、
梓潼、南宕、梁南汉中，南秦州之南安、怀宁，凡六郡属
益州。分长沙、江夏郡立巴陵郡，属湘州。夏四月丁巳，
以镇南将军、江州刺史南谯王义宣为征北将军、南
徐州刺史，平西将军临川王义庆为卫将军、江州刺
史。六月己酉，陇西吐谷浑慕容延改封河南王。癸丑，
以吐谷浑拾寅为平西将军，吐谷浑繁昵为抚军将
军。秋，八月，庚子，立第四皇子铄为南平王。闰月，乙未，
镇军将军、豫州刺史长沙王义欣薨。戊戌，复分豫州
之淮南为南豫州。癸卯，以左卫将军刘遵考为豫州
刺史。戊申，以湘州刺史始兴王濬为南豫州刺史，武
陵王骏为湘州刺史。冬十二月乙亥，皇太子冠，大赦
天下。是岁，武都王、河南王、林邑国、高丽国并遣使献
方物。

十七年夏四月戊午朔，日有蚀之。五月癸巳，领军将
军刘湛母忧去职。秋七月壬寅，以征卤谘议参军杜
骥为青州刺史。壬子，皇后袁氏崩。八月，徐、兖、青、冀四
州大水。己未，遣使检行赈恤。九月壬子，葬元皇后于
长宁陵。冬十月戊午，前丹阳尹刘湛有罪，及同党伏
诛。大赦天下，文武赐爵一级。以大将军、领司徒、录尚
书事、扬州刺史彭城王义康为江州刺史，大将军如
故；以司空、南兖州刺史江夏王义恭为司徒、录尚书
事。戊寅，卫将军临川王义庆以本号为南兖州刺史，
尚书仆射、护军将军殷景仁为扬州刺史，仆射如故。
十一月丙戌，以尚书刘义融为领军将军，秘书监徐
湛之为中护军。丁亥，诏曰：“前所给扬、南徐二州百姓
田粮种子，兖、两豫、青、徐诸州比年所宽租谷，应督入
者，悉除半，今半有不收处，都原之。凡诸逋债，优量申
减。又州郡估税，所在市调，多有烦刻。山泽之利，犹或
禁断；役召之品，遂及稚弱。诸如此比，伤治害民。自今
咸依法令，务尽优允。如有不便，即依事别言，不得苟
趣一时，以乖隐恤之旨。主者明加宣下，称朕意焉。”癸
丑，尚书仆射、扬州刺史殷景仁卒。十二月癸亥，以光
禄大夫王琳为尚书仆射。戊辰，以南豫州刺史始兴
王濬为扬州刺史，湘州刺史武陵王骏为南豫州刺
史，南平王铄为湘州刺史。是岁，武都王、河南王、百济
国遣使献方物。

“十八年春二月乙卯，以豫章太守庾登之为江州刺
史。夏五月壬申，卫将军、南兖州刺史临川王义庆，征
北将军、南徐州刺史南谯王义宣并开府仪同三司。”
癸巳，于交州置宋熙郡。是月，沔水泛溢。六月戊辰，遣
使巡行赈赡。辛未，领军将军刘义融卒。秋七月戊戌，
以徐兖二州刺史赵伯符为领军将军。冬十月辛亥，
以巴东建平二郡太守臧质为徐、兖二州刺史。乙卯，
省南徐州之南燕、濮阳、南广平郡。十一月戊子，尚书
仆射王琳卒。己亥，以丹阳尹孟𫖮为尚书仆射。氐杨
难当又寇汉川。十二月癸亥，遣龙骧将军裴方明与
梁、秦二州刺史刘真道讨之。晋宁太守爨松子反叛，
宁州刺史徐循讨平之。是岁，《肃特国》、高丽国、苏靡黎
国、林邑国并遣使献方物。

十九年正月乙巳，诏曰：“夫所因者本，圣哲之远教；本
立化成，敩学之为贵。故诏以三德，崇以四术，用能纳
诸义方，致之轨度，盛王祖世，咸必由之。永初受命，宪
章弘远，将陶钧庶品，混一殊风。有诏典司，大启庠序，
而频遘屯夷，未及修建。永瞻前猷，思敷鸿烈。今方隅
乂宁，戎夏慕向，广训胄子，实维时务，便可式遵成规，
阐扬景业。”夏四月甲戌，以久疾愈，始奉初祠，大赦天
下。五月庚寅，梁、秦二州刺史刘真道、龙骧将军裴方
明破氐杨难当，仇池平。闰月，京邑雨水。丁巳，遣使巡
行赈恤。六月壬午，以大沮渠无讳为征西大将军、凉
州刺史。秋七月，以梁、秦二州刺史刘真道为雍州刺
史，龙骧将军裴方明为梁、南秦二州刺史。甲戌晦，日
有蚀之。冬十月甲申，芮芮国遣使献方物。己亥，以晋
宁太守周万岁为宁州刺史。十二月丙申，诏曰：“胄子
始集，学业方兴，自微言泯绝，逝将千祀，感事思八，意
有慨然。奉圣之嗣，可速议继袭。于先庙地特为营造，
依旧给祠，直，令四时飨祀。阙里往经寇乱，黉校残毁，
井下鲁郡，修复学舍，采召生徒，昔之贤哲及一介之善，犹或卫其丘垄，禁其刍牧，况尼父德表生民，功被
百代，而坟茔荒芜，荆棘弗翦，可蠲墓侧数户，以掌洒
扫。鲁郡上民孔景等五户，居近孔子墓侧，蠲其课役，
供给洒扫，并种松柏六百株。”是岁，婆黄国遣使献方
物。

二十年春正月，于台城东西开“万春、千秋”二门。二月
甲戌，江州刺史庾登之为中护军。庚申，以广陵王绍
为江州刺史。仇池为拓跋所没。甲寅，车驾于白下阅
武。三月辛亥，安西将军、荆州刺史衡阳王义季进号
征西大将军。以巴西、梓潼二郡太守申坦为梁、南秦
二州刺史。夏四月甲午，立第六皇子诞为广陵王。五
月，癸丑，中护军庾登之卒。秋，七月，癸丑，以杨文德为
征西将军、北秦州刺史，封武都王。辛酉，以南蛮校尉
萧思话为雍州刺史。甲子，前雍州刺史刘真道、梁南
秦二州刺史裴方明有罪，下狱死。八月，癸未，以廷尉
陶愍祖为广州刺史。冬，十二月，庚午，以始兴内史檀
和之为交州刺史。壬午，诏曰：“国以民为本，民以食为
天，故一夫辍稼，饥者必及，仓廪既实，礼节以兴。自顷
在所贫罄，家无宿积，赋役暂偏，则人怀愁垫；岁或不
稔，而病乏比室。诚由德政弗孚，以臻斯弊。抑亦耕桑
未广，地利多遗，宰守微化道之方萌，庶忘勤分之义。
永言弘济，明发载怀。虽制令亟下，终莫惩劝，而坐望
滋殖，庸可致乎？有司其班宣旧条，务尽敦课，游食之
徒，咸令附业。考核勤惰，行其诛赏，观察能殿，严加黜
陟。古者躬耕帝籍，敬供粢盛，仰瞻前王，思遵令典，便
可量处千亩，考卜元辰。朕当亲率百辟，致礼郊甸，庶
几诚素，将被斯民。”是岁，河西国、高丽国、百济国、倭国
并遣使献方物。是岁，诸州郡水旱伤稼，民大饥，遣使
开仓赈恤，给赐粮种。

二十一年春正月己亥，南徐、南豫州、扬州之浙江西，
并禁酒。大赦天下。“诸逋债在十九年以前，一切原除。
去岁失收者，畴量申减。尤弊之处，遣使就郡县随宜
赈恤。凡欲附农而种粮匮乏者，并加给贷，营千亩。诸
统司役人赐布各有差。”戊午，卫将军临川王义庆薨。
辛酉，以太子詹事刘义宗为南兖州刺史。二月庚午，
以领军将军赵伯符为豫州刺史。己丑，司徒、录尚书
事江夏王义恭进位太尉，领司徒。庚寅，以右卫将军
沈演之为中领军。辛卯，立第七皇子宏为建平王。甲
午，以广陵王诞为南兖州刺史。夏四月，晋陵、延陵民
徐耕，以米千斛助恤饥民。五月壬戌，以尚书何尚之
为中护军，谘议参军刘道锡为广州刺史。六月，连雨
水。丁亥，诏曰：“雨弥日，水潦为患，百姓积俭，易致乏
匮。二县官长及营署部司，各随统检实，给其柴米，必
使周悉。”秋七月丁酉，扬州刺史始兴王濬加中军将
军，南豫州刺史武陵王赞加抚军将军。乙巳，诏曰：“比
年谷稼伤损，淫亢成灾，亦由播殖之宜，尚有未尽。南
徐、兖、豫及扬州、浙江西属郡，自今悉督种麦，以助阙
乏。速运彭城、下邳郡见种，委刺史贷给。徐、豫土多稻
田，而民间专务陆作。可符二镇，履行旧陂，相率修立，
并课垦辟，使及来年。凡诸州郡，皆令尽勤地利，劝导
播殖，蚕桑麻纻，各尽其方，不得但奉行公文而已。”八
月戊辰，征西大将军、荆州刺史衡阳王义季为征北
大将军、开府仪同三司、南兖州刺史。征北将军、徐州
刺史南谯王义宣为车骑将军、荆州刺史，南兖州刺
史广陵王诞为南徐州刺史。九月，甲辰，以大沮渠安
周为征西将军、凉州刺史，封河西王。冬，十月，己卯，以
左军将军徐琼为兖州刺史；大将军参军申恬为冀
州刺史。

二十二年春正月辛卯朔，改用御史中丞何承天《元
嘉新历》。壬辰，抚军将军、南豫州刺史武陵王骏改为
雍州刺史，湘州刺史南平王铄为南豫州刺史。二月
辛巳，以侍中王僧朗为湘州刺史。甲戌，立第八皇子
袆为东海王，第九皇子昶为义阳王。夏六月辛亥，以
南豫州刺史南平王铄为豫州刺史。秋，七月，己未，以
尚书仆射孟𫖮为尚书左仆射，中护军何尚之为尚
书右仆射。雍州刺史武陵王骏讨缘沔蛮，移一万四
千馀口于京师。乙酉，征北大将军、南兖州刺史衡阳
王义季改为徐州刺史。九月乙未，开酒禁。冬十月，起
湖熟废田千顷。十二月乙未，太子詹事范叶谋反，及
党与皆伏诛。丁酉，免大将军、彭城王义康为庶人。庚
戌，以前豫州刺史赵伯符为护军将军。

二十三年春正月丁巳，以长沙内史陆徽为益州刺
史。庚申，尚书左仆射孟𫖮去职，迁汉州流民于沔次。
二月癸卯，以左卫将军刘义宾为南兖州刺史。三月，
拓跋寇兖、豫，青、冀刺史申恬破之。夏四月丁未，大赦
天下。六月癸未朔，日有食之。交州刺史檀和之伐林
邑国，克之。秋七月辛未，以散骑常侍杜坦为青州刺
史。八月癸卯，揭阳赭贼攻建安郡，燔烧城府。九月己
卯，车驾幸国子学，策试诸生，答问凡五十九人。冬十
月戊子，诏曰：“庠序兴立，累载胄子，肄业有成，近亲策
试，睹济济之美。缅想洙、泗，永怀在昔。诸生答问，多可采览。教授之官，并宜沾赉。赐帛各有差。”十二月丁酉，
以龙骧司马萧景宪为交州刺史。是“岁大有年筑北
堤立元武湖筑景阳山于华林园。”

“二十四年春正月甲戌，大赦天下，文武赐位一等。系
囚降宥，诸逋负，宽减各有差。孤老六疾不能自存，人
赐谷五斛。蠲建康、秣陵二县今年田租之半。”三月壬
申，护军将军赵伯符迁职。夏五月甲戌，青州刺史杜
坦加冀州刺史。六月，京邑疫厉。丙戌，使郡县及营署
部司，普加履行，给以医药。是月，以货贵，制大钱一当
两。秋，七月，乙卯，以林邑所获金银宝物，班赉各有差。
八月乙未，征北大将军、徐州刺史衡阳王义季薨。癸
卯，以南兖州刺史刘义宾为徐州刺史。九月，己未，以
中领军沈演之为领军将军。辛未，以太子詹事徐湛
之为南兖州刺史。冬，十月壬午，豫章胡延世反，杀太
守桓隆之。前交州刺史檀和之南还至豫章，因讨平
之。壬辰，以建平王宏为中护军。十一月甲寅，立第十
皇子浑为汝阴王。

二十五年春正月戊辰，诏曰：“比者冰雪经旬，薪粒贵
踊，贫弊之室，多有窘罄。可检行京邑二县及营署，赐
以柴米。”二月庚寅，诏曰：“安不忘危，经世之所同；治兵
教战，有国之恒典。故服训明耻，然后少长知禁。顷戎
政虽修，而号令未审，今宣武场始成，便可克日大习
众军。当因校猎，肄武讲事。”闰月己酉，大蒐于宣武场。
三月庚辰，车驾校猎。夏四月乙巳，新作阊阖、广莫二
门，改先广莫门曰“承明”，开阳曰“津阳。”乙卯，以抚军将
军、雍州刺史武陵王骏为安北将军、徐州刺史。癸亥，
以右卫将军萧思话为雍州刺史。五月己卯，罢大钱
当两。六月庚戌，零陵王司马元瑜薨。庚申，安北将军、
徐州刺史武陵王骏加兖州刺史。丙寅，车骑将军、荆
州刺史南谯王义宣进位司空。秋七月壬午，左光禄
大夫王敬弘薨。八月己酉，以抚军参军刘秀之为梁、
南秦二州刺史。甲子，立第十一皇子彧为淮阳王。九
月辛未，以尚书右仆射何尚之为尚书左仆射，领军
将军沈演之迁职，吴兴太守刘遵考为领军将军。
二十六年春正月辛巳，车驾亲祠南郊。二月己亥，车
驾陆道幸丹徒，谒京陵。三月丁巳，诏曰：“朕违北京二
十馀载，虽云密迩，瞻涂莫从。今因四表无尘，时和岁
稔，复获拜奉旧茔，展罔极之思；飨䜩故老，申追远之
怀。固以义兼于桑梓，情加于过沛，永言慷慨，感慰实
深。宜聿宣仁惠，覃被率土。其大赦天下。”复丹徒县侨
旧今岁租布之半，行所经县，蠲田租之半。二千石官
长并勤劳王务，宜有沾锡。登城三战及大将战亡坠
没之家，老病单弱者，普加赡恤。遣使巡行百姓，问所
疾苦，孤老、鳏寡六疾不能自存者，人赐谷五斛。遣使
祭晋故司空忠肃公何无忌之墓。乙丑，申南、北沛、下
邳三郡。复又诏曰：“京口肇祥，自古著符；近代；衿带江
山，表里华甸，经涂四达，利尽淮海，城邑高明，土风淳
壹，苞总形胜，实唯名都，故能光宅灵心，克昌帝业。顷
年岳牧迁回，军民徙散，廛里庐宇，不逮往日。皇基旧
乡，地兼蕃重，宜令殷阜，式崇形望。可募诸州乐移者
数千家，给以田宅，并蠲复。”五月丙寅，诏曰：“吾生于此
城，及卢循肆乱，害流玆境。先帝以桑梓根本，实同休
戚，复以蒙稚，猥同艰难，情义缱绻，夷险兼备。旧物遗
迹，犹存心目。岁月不居，逝逾三纪，时人故老，与运零
落。眷惟既往，倍深感叹。可搜访于时士庶文武今尚
存者，具以名闻。人身已亡而子孙见在，优量赐赉之。”
车驾水路发丹徒，壬午，至京师。丙戌，婆皇国、壬辰，婆
达国，并遣使“献方物。”秋七月辛未，以江州刺史庐陵
王绍为南徐州刺史，广陵王诞为雍州刺史。八月己
酉，以中护军、建平王宏为江州刺史。癸丑，以南丰王
朗为湘州刺史。冬十月，广陵王诞改封随郡王。甲辰，
以中军将军、扬州刺史始兴王濬为征北将军、开府
仪同三司、南徐兖二州刺史，南徐州刺史庐陵王绍
为扬州刺史。

二十七年春正月辛未，制“交、宁二州假板郡县，俸禄
听依台除。”辛卯，百济国遣使献方物。二月辛丑，右将
军、豫州刺史南平王铄进号平西将军。辛巳，拓跋寇
汝南诸郡，陈顿二郡太守郑琨、汝阳颍川二郡太守
郭道隐委守走。拓跋攻悬瓠城，行汝南郡事陈宪拒
之。以军兴，减百官俸三分之一。三月乙丑，淮南太守
诸葛阐求减俸禄，同内百官，于是州及郡县丞尉并
悉同减。戊寅，罢国子学。乙酉，以新除吏部尚书萧思
话为护军将军。夏四月壬子，安北将军、徐兖二州刺
史武陵王赞降号镇军将军。六月丁酉，侍中萧斌为
青、冀二州刺史。秋七月庚午，遣宁朔将军王元谟北
伐，太尉江夏王义恭出次彭城，总统诸军。乙亥，拓跋
碻磝戍委城走。冬，闰月，癸亥，元谟攻滑台不克，为魏
所败，退还碻磝。辛未，雍州刺史随王诞遣军攻弘农
城，克之。丙戌，又克关城。十一月戊子，拓跋陷邹山、鲁
阳平二郡，太守崔邪利没。甲午，随王诞所遣军又攻
陕城，克之。癸卯，左军将军刘康祖于寿阳尉武戍与魏战，败，见杀。丁未，大赦天下。十二月戊午，内外戒严。
己丑，冗从仆射胡崇之、太子积弩将军臧澄之、建威
将军毛熙祚于盱眙与魏战，败，并见杀。庚午，魏伪主
率大众至瓜步。壬午，内外戒严。

二十八年春正月丙戌朔，以寇逼，不朝会。丁亥，拓跋
自瓜步退走。丁酉，攻围盱眙城。是月，宁朔将军王元
谟自碻磝退还历下。二月丙辰，拓跋自盱眙奔走。癸
酉，诏曰：“𤞤狁孔炽，难及数州，眷言念之，寤寐兴悼。凶
羯痍挫，迸迹远奔，雕伤之民，宜时振理。凡遭寇贼郡
县，令还复居业，封尸掩骼，赈赡饥流。东作方始，务尽
劝课，贷给之宜，事从优厚。其流寓江、淮者，并听即属，
并蠲复税调。”甲戌，太尉、领司徒江夏王义恭降为骠
骑将军、开府仪同三司。辛巳，镇军将军、徐兖二州刺
史武陵王骏降号北中郎将。壬午，车驾幸瓜步，是日
解严。三月乙酉，车驾还宫。壬辰，征北将军始兴王濬
解南兖州。庚子，以辅国将军臧质为雍州刺史。戊申，
徐州刺史武陵王骏为南兖州刺史。甲寅，护军将军
萧思话为抚军将军、徐兖二州刺史。夏四月癸酉，婆
达国遣使献方物。拓跋伪宁南将军鲁爽、中书郎鲁
秀归顺。戊寅，以爽为司州刺史。五月乙酉，亡命司马
顺则自号齐王，据梁邹城。丁巳，婆皇国，戊戌，河南王
并遣使献方物。己巳，骠骑将军江夏王义恭领南兖
州刺史。戊申，以尚书左仆射何尚之为尚书令，太子
詹事徐湛之为尚书仆射、护军将军。壬子，以后将军
随王诞为安南将军、广州刺史。六月，壬戌，以北中郎
将武陵王骏为江州刺史，以振武将军、秦郡太守刘
兴祖为青、冀二州刺史。秋，七月，甲辰，安东将军、倭王
倭济进号“安东大将军。”八月癸亥，梁邹平斩司马顺
则。冬十月癸亥，高丽国遣使献方物。十一月壬寅，曲
赦二兖、徐、豫、青、冀六州。是冬，徙彭城流民于瓜步，淮
西流民于姑孰，合万许家。

二十九年春正月甲午，诏曰：“《经寇》六州，居业未能，仍
值灾涝，饥困荐臻。可速符诸镇，优量救恤。今农事行
兴，务尽地利，若须田种，随宜给之。”二月庚申，魏帅拓
跋焘死。庚午，立第十二皇子休仁为建安王。夏四月
戊午，诃罗单国遣使献方物。以骠骑参军张永为冀
州刺史。五月甲午，罢湘州并荆州，以始兴、临贺、始安
三郡属广州。丙申，诏曰：“恶稔身灭，戎丑常数，虐魏穷
凶，著于自昔。未劳质斧，已伏天诛，子孙相残，亲党离
贰。关、洛伪帅，并怀内款，河朔遗民，注诚请效。拯溺荡
秽，今其会也。可符骠骑、司空二府，各部分所统，东西
应接。归义建绩者，随劳酬奖。”是月，京邑雨水。六月己
酉，遣部司巡行，赐樵米给船。抚军将军萧思话率众
北伐，以征北从事中郎刘瑀为益州刺史。秋七月壬
辰，汝阴王浑改封武昌王，淮阳王彧改封湘东王。丁
酉，省大司农、太子仆、廷尉监官。八月丁卯，萧思话攻
碻磝不拔，退还。九月丁亥，以平西将军吐谷浑拾寅
为安西将军、秦河二州刺史。己丑，抚军将军、徐兖二
州刺史萧思话加冀州刺史，兖州如故。冬十月癸亥，
司州刺史鲁爽攻《虎牢》不拔，退还。十一月壬寅，扬州
刺史庐陵王绍薨。十二月辛未，以骠骑将军、南兖州
刺史江夏王义恭为大将军、南徐州刺史，录尚书事
如故。

三十年春正月戊寅，以司空、荆州刺史南谯王义宣
为司徒、中军将军、扬州刺史，以南兖州并南徐州。庚
辰，以领军将军刘遵考为平西将军、豫州刺史。壬午，
以征北将军、南徐州刺史始兴王濬为卫将军、荆州
刺史。戊子，江州刺史武陵王骏统众军伐西阳蛮。癸
巳，以豫州刺史南平王铄为抚军将军、领军将军。青、
徐州饥。二月壬子，遣运部赈恤。甲子，上崩于含章殿，
时年四十七，谥曰景皇帝，庙曰“中宗。”三月癸巳，葬长
宁陵。世祖践祚，追改谥及庙号。

史臣曰：太祖幼年特秀，顾无保傅之严，而天授和敏
之姿，自禀君人之德。及正位南面，历年长久，纲维备
举，条禁明密，罚有恒科，爵无滥品，故能内清外晏，四
海谧如也。昔汉氏东京，常称建武、永平故事，自兹厥
后，亦每以元嘉为言，斯固盛矣。授将遣帅，乖分阃之
命；才谢光武，而遥制兵略。至于攻日战时，莫不仰听
成旨，虽覆师丧旅，将非韩、白，而延寇蹙境，抑此之由。
及至言漏衾衽，难结商竖，虽祸生非虑，盖亦有以而
然也。呜呼哀哉。